**Dôvodová správa k návrhu rozpočtu obce Vrádište na roky 2017-2019**

Návrh rozpočtu obce na rok 2017 je spracovaný v súlade s ustanoveniami § 4 zákona č. 583/2004 Z.z. o rozpočtových pravidlách územnej samosprávy v znení neskorších predpisov a v zmysle opatrenia Ministerstva financií SR č. MF/010175/2004- 42 z 8. decembra 2004 a jeho doplnkov, ktorým sa ustanovuje druhová organizačná a ekonomická klasifikácia rozpočtovej klasifikácie.

Návrh rozpočtu je spracovaný v súlade s Metodickým pokynom Ministerstva financií SR, ktorým bol vydaný praktický a konkrétny manuál pre tvorbu programových štruktúr na úrovni miestnej a regionálnej samosprávy. Je vypracovaný na trojročné obdobie.

Návrh rozpočtu na rok 2017 spĺňa hlavnú podmienku zostavenia rozpočtu stanovenú v § 10 ods. 7 zákona č. 583/2004 Z. z.o rozpočtových pravidlách územnej samosprávy a to povinné zostavenie bežného rozpočtu ako vyrovnaného, alebo prebytkového.

V predpokladaných príjmoch návrh rozpočtu na rok 2017 vychádza zo zákona o štátnom rozpočte na rok 2016. Podstatnú časť bežných príjmov aj naďalej tvoria podiely na daniach v správe štátu, ktorých výška sa odvíja od objemu vybranej dane z príjmov fyzických osôb, prerozdeľovanej na obce podľa kritérií v zmysle nariadenia vlády o rozdeľovaní výnosu dane z príjmov územnej samospráve. Ostatné príjmy z miestnych daní a nedaňové príjmy sú rozpočtované podľa platných VZN v obci, podľa nájomných zmlúv, a podľa porovnateľných reálne dosiahnuteľných daňových príjmov.

Rozpočet je otvorený dokument, ktorý v priebehu roku je možné na základe vývoja tvorby verejných zdrojov zákonným spôsobom aktualizovať. Návrh výdavkovej časti rozpočtu obce Vrádište na rok 2017 vychádza z doteraz známych skutočností, pokračuje v dosiahnutých výsledkoch hospodárenia za predchádzajúce roky a nadväzuje na predpokladané príjmy a výdavky v rámci vlastných príjmov obce.

Vychádzalo sa taktiež z povinností pre obec uložených zákonmi, z uzatvorených zmluvných vzťahov, z rozvojových plánov a prevádzkových potrieb.

V návrhu rozpočtu sú zapracované transfery na prenesený výkon štátnej správy a transfery na vzdelávanie, ktoré je zabezpečené z dvoch zdrojov.

Rozhodovanie o príjme a prioritách kapitálových výdavkov je v kompetencii obecného zastupiteľstva. Pre tvorbu a schvaľovanie kapitálového rozpočtu nie je stanovená povinnosť vyrovnaného rozpočtu.

K tvorbe návrhu rozpočtu sme použili nasledovné východiská:

- požiadavky spoločenských organizácií, športových klubov a záujmových združení

- údaje zo zmlúv a z dostupných informácií

- príjmy a výdavky podľa skutočností z roka 2016 (čo sa týka výšky)

- nové, resp. zvýšené údaje podľa plánovaných predpokladov ich realizácie v r. 2016

- špecifikácia podľa účtovného zaradenia

Obecné zastupiteľstvo môže v priebehu rozpočtového roku zmenu rozpočtu podľa potreby upraviť. Pri schvaľovaní rozpočtu obce musia všetky dodatočne uplatnené poslanecké návrhy obsahovať informáciu o zdroji na krytie výdavkov týchto návrhov a súvis so zámermi a cieľmi obce.

FINANČNÝ RÁMEC ROZPOČTU

1. Bežný rozpočet na rok 2017je prebytkový vo výške 90 200 €

2. Kapitálový rozpočet je schodkový vo výške 114 800 € a je vyrovnaný prebytkom bežného rozpočtu 90 200 € a prebytkom finančných operácií vo výške 24 600 €.

V súlade s Ústavným zákonom č. 493/2011 Z.z. o rozpočtovej zodpovednosti súčasťou návrhu rozpočtu sú aj údaje o skutočnom plnení rozpočtu za predchádzajúce dva rozpočtové roky 2015 a 2014 a údaje o očakávanej skutočnosti bežného rozpočtového roka .

Vypracovala: Magdaléna Konečná